Ingredjenti 500g dqiq self-raising 450g bajd 360g marġerina 320g zokkor 30g gliċerina jew 2 grokkijiet żejt ftit essenza tal-vanilja qoxra ta' lumija maħkuka Metodu Saħħan il-forn 180 0 C, gass numru 4. Idlek forma tal-kejk b'dijametru ta' 20ċm bi ftit marġerina u għaddiha ħafif bid-dqiq. Qiegħed il-marġerina u z-zokkor ġo skutella u ħaddem tajjeb sakemm it-taħlita ssir bajdanija u kremuża. Tista' tuża beater tal-elettriku. Żid l-essenza tal-vanilja u l-qoxra tal-lumija maħkuka u erġa' ħawwad. Ofsoq il-bajd waħda, waħda u żidhom mat-taħlita. Ħawwad tajjeb. Għarbel id-dqiq għal darbtejn u żidu ftit, ftit mat-taħlita. Ħawwad il-ħin kollu. Żid il-gliċerina jew iż-żejt u erġa' ħawwad. Imla l-forma, kważi sax-xifer, b'din it-taħlita. Illixxa l-wiċċ. Aħmi għal madwar 60-80 minuta. Ħalli l-kejk jibred sew qabel toħorġu mill-forma. Jekk trid, wara xi kwarta sajran, oħorġu mill-forn u xaqqaq ftit il-wiċċ, biex jitla' aħjar. NOTA: Din ir-riċetta hi dik bażika. Jekk iżżid xi wieħed jew aktar minn dawn l-ingredjenti li ġejjin ikollok dejjem kejkijiet differenti. Chocolate Chips : Żid 300g qabel iżżid id-dqiq. Passolina, Sultana jew Konfettura: Żid 300g minn xi wieħed minn dawn l-ingredjenti qabel iżżid id-dqiq. Larinġ: Ħokk qoxra ta' larinġa u żidha qabel iżżid id-dqiq.